Miljardêr-eienaar van sokkerklub sterf in heli-ongelukVichai Srivaddhanaprabha (60). Foto: AP Photo. Vichai Srivaddhanaprabha (60), die Thaise miljardêr-eienaar van die Leicester City Football Club, is een van die vyf persone wat Saterdagaand dood is toe sy helikopter net buite die King Power-stadion in Leicester, Engeland, in ŉ parkeerterrein neergestort het. Dié ongeluk het sowat ŉ uur nadat Leicester 1 – 1 teen West Ham United gelykop gespeel het in die Premierliga plaasgevind. Die helikopter het van die speelveld in Leicester opgestyg en kort daarna neergestort. Foto’s van die helikopter in vlamme gehul is op sosiale media rondgestuur. Die vyf persone aan boord was volgens berigte Vichai, twee personeellede, die vlieënier en sy lewensmaat. ‘n Lugfoto van die ongelukstoneel. Foto: AP Photo. Luidens ŉ verklaring van die klub is Vichai se lewe gedefinieer deur sy liefde vir sy gesin en dié wat hy suksesvol gelei het. “Leicester City was onder sy leierskap ŉ familie.” Die span het onder sy leierskap in 2016 die Engelse premierliga-titel verower. Vichai is in 2018 deur Forbes-tydskrif as die vyfde rykste persoon in Thailand aangewys met ŉ nettowaarde van sowat R71 miljard ($4,9 miljard). Hordes aanhangers het blomme, sokkerserpe en geskrewe gebede buite die klub se terrein gaan neerlê. Luidens die BBC het Vichai Leicester City in 2010 vir £39 miljoen gekoop. Leicester se volgende wedstryd wat Dinsdag teen Southampton sou plaasvind, is onbepaald uitgestel.